REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/179-23

5. septembar 2023. godine

B e o g r a d

Z A P I S N I K

19. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 4. SEPTEMBRA 2023. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Milosav Milojević, Milija Miletić, Dragan Jovanović, mr Akoš Ujhelji, Dijana Radović, Zoran Sandić, Miroslav Aleksić, dr Nenad Mitrović, Marko Ristić, Dejan Ignjatović i Milovan Jakovljević.

Sednici je prisustvovao zamenik člana Odbora: Đorđo Đorđić (zamenik dr Anne Oreg).

Sednici nisu prisustvovali članovi Odbora: Momir Stojilković i Ilo Mihajlovski, niti njihovi zamenici.

Sednici je prisustvovao i narodni poslanik Aleksandar Jerković, koji nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Veljko Odalović, državni sekretar i Milica Đurđević, državni sekretar.

Sednici je prisustvovala predstavnica Ministarstva finansija: Dragana Đorđević, Sektor budžeta.

Pre utvrđivanja dnevnog reda, njegovu izmenu predložio je predsednik Odbora Marijan Rističević, tako da se povlači 1. tačka predloženog dnevnog reda, a da se dnevni red dopuni tačkom: Razmatranje Predloga zakona o izmenama i dopunama Zakona o budžetu Republike Srbije za 2023. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400- 1654/23 od 2. septembra 2023. godine). Odbor je većinom glasova (11 za, 1 nije glasao) prihvatio ovaj predlog za izmenu dnevnog reda.

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor većinom glasova (12 za, 1 nije glasao) usvojio sledeći:

D n e v n i r e d:

1. Razmatranje Predloga zakona o izmenama i dopunama Zakona o budžetu Republike Srbije za 2023. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400- 1654/23 od 2. septembra 2023. godine).

Pre početka rasprave o tački dnevnog reda, usvojeni su zapisnici 17. i 18. sednice Odbora, koje su održane 1. i 25. avgusta 2023. godine, u tekstu u kome su i predloženi. Zapisnici su usvojeni jednoglasno (13 za).

Prva tačka dnevnog reda - Razmatranje Predloga zakona o izmenama i dopunama Zakona o budžetu Republike Srbije za 2023. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada**.**

Dragana Đorđević, iz Sektora budžeta Ministarstva finansija je iznela osnovne informacije iz Predloga zakona o izmenama i dopunama Zakona o budžetu Republike Srbije za 2023. godinu, odnosno rebalansa budžeta za 2023. godinu. Ukupni rashodi i izdaci budžeta Republike Srbije iznose 2.132 milijarde dinara i rebalansom budžeta su revidirani na više za 24 milijarde u odnosu na izdatke i rashode planirane Zakonom o budžetu Republike Srbije za 2023. godinu. Rebalansom budžeta za 2023. godinu na rashodnoj strani opredeljuju se sredstva za primenu novih mera koje utiču na dohodak stanovništva, potom izmene u politici poljoprivrednih subvencija kao i preraspodela sredstava za unutrašnju intervenciju u energetici. Ocenjeno je da postoji fiskalni prostor koji se može iskoristiti za poboljšanje ekonomskog položaja pojedinih kategorija stanovništva a odnosi se na vanrednu indeksaciju penzija od 5,5%, povećanje plata u istom procentu za zaposlene u prosveti i za određene kategorije zaposlenih u zdravstvu, kao i jednokratnu pomoć za majke ili očeve sa decom do 16 godina. Rashodi korisnika su korigovani na osnovu izvršenja za prethodni period i procene sredstava potrebnih do kraja godine. Ovim rebalansom predviđeni su ukupni budžetski prihodi u iznosu od 1.904 milijarde dinara što je za oko 61 milijardu dinara više od iznosa koji je predviđen originalnim budžetom za 2023. godinu. Planiran je fiskalni deficit od oko 227,5 milijardi dinara. Ministarstvu poljoprivrede, šumarstva i vodoprivrede rebalansom budžeta opredeljen je iznos od 114,4 milijarde dinara što predstavlja povećanje od 34,7 milijarde dinara u odnosu na inicijalni budžet, odnosno uvećanje od 44%. Učešće subvencija u poljoprivredi u ukupnim subvencijama na nivou države je 45% što predstavlja najveće učešće u ukupnim subvencijama. U odnosu na inicijalni budžet, rebalansom su povećane subvencije u poljoprivredi za oko 32 milijarde dinara i iznose 100,1 milijardu dinara, naglasila je na kraju predstavnica Ministarstva finansija.

U nastavku sednice rebalans je obrazlagala Milica Đurđević, državni sekretar u Ministarstvu poljoprivrede, šumarstva i vodoprivrede. Naglasila je da je u okviru budžeta Uprave za agrarna plaćanja inicijalni budžet iznosio 63,5 milijarde, a da je rebalansom planirano povećanje od 31, 9 milijardi tako da ukupan budžet za 2023. godinu, nakon rebalansa, u Upravi za agrarna plaćanja iznosi 97,2 milijarde dinara. Od toga je planirano da se potroši za direktna plaćanja 68,7 milijardi dinara, za mere ruralnog razvoja 14,5 milijardi dinara, za kreditnu podršku 1,298 miliona dinara, posebne podsticaje 250 miliona dinara, pravila i mere uređenja tržišta 3,24 milijarde dinara, IPARD subvencije 6,3 milijarde dinara i za projekat tržišno orjentisane poljoprivrede 2,2 milijarde dinara. Takođe, u okviru budžeta Republičke direkcije za vode inicijalni budžet iznosio je 5,3 milijarde, nakon rebalansa budžet će iznositi 7,33 milijarde dinara a planirano je povećanje od 2,28 milijarde dinara koje će se potrošiti za finansiranje poslova odbrane od poplava. Inicijalni budžet Uprave za veterinu je iznosio 4,8 milijardi dinara, planirano je povećanje od 500 miliona dinara, sredstva bi trebalo da se potroše na sprečavanje širenja i na suzbijanje zaraznih bolesti životinja afričke kuge kao i za naknadu štete vlasnicima bolesnih životinja. U okviru budžeta Uprave za šume planirano je povećanje od 51,8 miliona dinara, u planu je da se potroši 29 miliona dinara za održavanje, razvoj i unapređenje šumarstva. Kada je reč o Upravi za zaštitu bilja planirano je povećanje za 404 miliona dinara koje bi trebalo da se potroši na mere sprovođenja fitosanitarnih inspekcija.

Veljko Odalović, državni sekretar u Ministarstvu poljoprivrede, šumarstva i vodoprivrede, je oslanjajući se na prethodna izlaganja dodao da se opredeljenim sredstvima, koja su značajno uvećana ovim rebalansom, već zna namena i da će se trošiti isključivo na prioritete odnosno na stavke koje su u prethodnom periodu identifikovane kao problem.

Milica Đurđević, državni sekretar u Ministarstvu poljoprivrede, šumarstva i vodoprivrede je u nastavku sednice istakla da finansijski posmatrano procenat realizacije inicijalnog budžeta je oko 70%. Što se tiče strukture sredstava, odnosno iznosa sredstava od 34 milijarde koji su planirani povećanjem kroz rebalans, projekcije su urađene detaljno i ta sredstva će biti sasvim dovoljna da se isplate sva zaostala dugovanja. Kada je u pitanju kreditna podrška tu su, takođe, planirana dodatna sredstva a posledica su povećanje referentnih kamatnih stopa. Uvedene su nove mere u delu tržišnih intervencija a to su subvencije za konditore za mleko u prahu i nova mera za subvencionisanje kamata za podršku malinarima za kredite za hladnjače.

U diskusiji su učestvovali narodni poslanici: Marijan Rističević, Milija Miletić, Milovan Jakovljević, Dejan Ignjatović, dr Nenad Mitrović, Miroslav Aleksić, Dragan Jovanović, Veroljub Matić i Aleksandar Jerković.

Odbor je većinom glasova (9 za, 2 protiv, 2 uzdržana, 1 nije glasao), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

 I z v e š t a j

 Odbor je u skladu sa članom 173. stav 2. Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama i dopunama Zakona o budžetu Republike Srbije za 2023. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada.

 Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 12,40časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Branka Zlatović Marijan Rističević